Karianne Solbrække

Karianne Solbrække (født 20. oktober 1972) er nyhetsredaktør i TV 2 Nyhetskanalen. Hun har tidligere vært redaksjonssjef i TV 2-programmet God morgen Norge. Hun har jobbet i TV 2 siden 2000, og var ansvarlig for TV 2s kriminaldekning i 2005–2006.
Solbrække jobbet med spesialområdet krim- og rettsjournalistikk også før tiden i TV 2, da i Bergensavisen og Dagbladet. Hun startet sin journalistiske karriere i Rakkestad Avis. Hun har tidligere vært medlem av Offentlighetsutvalget i Norsk Presseforbund.


== Medieoppmerksomhet ==
Solbrække har dekket flere rettssaker som har blitt karakterisert som Norges største og mest omfattende saker, der de mest framtredende er Orderud-saken og NOKAS-saken. For dette fikk også hun selv medieoppmerksomhet.  Hun har også ved andre anledninger stått i saker som har havnet i medienes søkelys.


=== Orderud-saken ===
Solbrække var TV 2s reporter under dekningen av rettergangen i Orderud-saken, en av de mest profilerte og omtalte drapssaker i norsk historie. Hun fikk et intervju med Per og Veronica Orderud noen måneder før ankesaken. NRK hadde også blitt tilbudt et intervju, men ville ikke godta betingelsene om blant annet sendegaranti, og at det blant annet ikke skulle stilles spørsmål om fakta eller tiltalen. Solbrække og TV 2 godtok derimot kravene, og lørdag 17. november 2001, i aktualitetsprogrammet Magasinet etter TV 2 Nyhetene 18.30, sto Per og Veronica Orderud fram for første gang på TV med Solbrække som intervjuer.
NRK Faktor laget en reportasje fra Orderud-saken, hvor de hadde fotfulgt tre journalister i deres dekning av rettssaken. «Faktor har vært til stede når saker vinkles, i innspurten før deadline, og når konkurrentenes produkter veies og måles» het det fra NRK. Karianne Solbrække var en av journalistene, sammen med Dagbladets Jørgen Tangnes og TVNorges Glenn Due Sørensen, som på grunn av sitt arbeid med saken var med i NRKs reportasje.


=== TV-kamera i rettssalen ===
Solbrække har vært en forkjemper for mer åpenhet under rettssaker og har uttalt at TV burde få lov til å filme det som foregår i rettssalen som ledd i rettergangen. TV 2 og Solbrække søkte om dette i forkant av blant annet Orderud-saken, men fikk avslag. Ikke før senere, da Kristin Kirkemo Haukelands ankesak nådde Høyesterett, fikk Solbrække og TV 2 lov å til filme prosedyrene under rettssaken. Haukeland var en av de tiltalte i Orderud-saken. Da politiet uttalte seg på generelt grunnlag om at større offentlighet vil svekke personvernet og tryggheten, tok Solbrække til motmæle, og uttalte blant annet: «Jeg er ikke tilhenger av de argumentene. Vi vil uansett få ut informasjonen. Det blir bare mer tilfeldig hva som kommer fram. Større offentlighet vil forhindre ujevn dekning.»Solbrække fremholdt også den såkalte trafficking-saken som en milepæl, da hun og TV 2 fikk filme prosedyrene i Oslo tingrett. Kameraet til TV 2 var fastmontert og vinklet slik at de tiltalte ikke skulle synes. Under filming med løst kamera idet dommeren kom inn, ble en av de tiltalte synlig. Dette ble senere ikke fanget opp av desken. Også NRK hadde et uhell da de skulle filme forsvarerne i pausen, og også da de skulle filme TV 2 sitt fastmonterte kamera.I 2005 holdt Den Norske Dommerforening et seminar kalt «Multimediapress», hvor Solbrække var invitert. Da uttalte hun at debatten om filming av domsavsigelser måtte avsluttes, og at det burde være en selvfølge.


=== «Smykkesaken» ===
I forbindelse med den såkalte «smykkesaken» i 2003, som gjaldt et angivelig underslag av smykker, gikk Marit Christensen til sak mot Dagbladet, John Egeland og Solbrække, for urettmessig omtale. Solbrække dekket saken først som journalist i Dagbladet, siden også for TV 2 og ble trukket med i Christensens krav. Det ble inngått teknisk forlik i saken. Også TV 2 ble stevnet i saken, men Christensen valgte å trekke den stevnelsen. 


=== Habilitetsvurdering ===
Under etterforskningen av masseskytingen i Oslo 2022 ble det gjort kjent i mediene at Solbrække i 2006 hadde et forhold til Arfan Bhatti, som siden er en straffedømt islamist. Siktede for masseskytingen, Zaniar Matapour, ble koblet til Bhatti, og flere medier utfordret Solbrækkes habilitet i pressedekning av Bhattis rolle i saken, deriblant Aftenpostens Frank Rossavik.  Sjefredaktør i TV 2, Olav Terjeson Sandnes, uttalte at Solbrække ble vurdert som ikke inhabil i saker som omhandler Arfan Bhatti. Han viste til at relasjonen lå langt tilbake i tid.Da saken ble omtalt i 2022 ble det også kritisert at de etablerte mediene hadde anonymisert henne da saken var presseaktuell i 2008 og i 16 år hadde tiet om saken, noe som kunne gi inntrykk av at pressen vernet om sine egne. Politiets sikkerhetstjeneste varslet allerede i 2006 TV2 om Solbrækkes forhold til Bhatti. Saken var også kjent for ledere ved Oslo politidistrikt som derfor var forsiktige med å dele informasjon med Solbrække.


== Referanser ==